IR-REGOLAMENT TAL-KUNSILL (KE) Nru 999/2004
tas-17 ta' Mejju 2004
dwar l-applikazzjoni tar-Regolament (KE) Nru 1531/2002 li jimponi dazju anti-dumping definittiv fuq importazzjonijiet ta' riċevituri tat-televiżjoni bil-kulur li joriġinaw fir-Repubblika tal-Poplu taċ-Ċina, fir-Repubblika tal-Korea, fil-Malasja u fit-Tajlandja u li jtemm il-proċeduri rigward importazzjonijiet ta' riċevituri tat-televiżjoni bil-kulur li joriġinaw f'Singapor
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nu. 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1), (“ir-Regolament bażi”), u partikolarment l-Artikoli 8, 11(3) u 22 (ċ) tiegħu,
Wara li kkunsidra l-proposta preżentata mill-Kummissjoni wara konsultazzjoni mal-Kumitat Konsultattiv,
Billi:
A. PROĊEDURA
1. Miżuri fis-seħħ
(1)
Bir-Regolament (KE) Nru 1531/2002 (2) il-Kunsill impona dazju anti-dumping definittiv fuq importazzjonijiet fil-Kommunitá ta' riċevituri tat-televiżjoni bil-kulur (“il-prodott konċernat”) li joriġinaw i.a. fir-Repubblika tal-Poplu taċ-Ċina (“iċ- Ċina”). Bid-Deċiżjoni tal-Kummissjoni 2002/683/KE (3), ġie aċċettat impenn għal seba' esportaturi miċ-Ċina: Haier Electrical Appliances Corporation Ltd, Hisense Import & Export Co., Ltd, Konka Group Co., Ltd, Sichuan Changhong Electric Co. Ltd, Skyworth Multimedia International (Shenzhen) Co., Ltd, TCL King Electrical Appliances (HuiZhou) Co., Ltd, u Xiamen Overseas Chinese Electronic Co, Ltd.
(2)
Ir-rata tad-dazju applikabbli għall-prezz nett, liberu-fil-fruntiera-Komunitarja, qabel id-dazju, ġiet stabbilita bhala 44,6 % għal importazzjonijiet miċ-Ċina tal-prodott konċernat skond ir-Regolament (KE) Nru 1531/2002.
2. Investigazzjoni
(3)
Fl-20 ta' Marzu 2004 il-Kummissjoni ddikjarat permezz tal-pubblikazzjoni ta' avviż fil-Ġurnal Uffiċjali ta' l-Unjoni Ewropea (4) l-bidu ta' numru ta' reviżjonijiet interim parzjali ta' miżuri ta' anti-dumping applikabbli għal importazzjonijiet ta' ċerti prodotti li joriġinaw fir-Repubblika tal-Poplu taċ-Ċina, fil-Federazzjoni Russa, fl-Ukrajna u fir-Repubblika tal-Belarus skond l-Artikoli 11(3) u 22(ċ) tar-Regolament bażi. Il-miżura ta' anti-dumping imposta fuq importazzjonijiet ta' riċevituri tat-televiżjoni bil-kulur li joriġinaw fiċ-Ċina hi waħda mill-miżuri li tagħhom bdiet issir ir-reviżjoni (“il-miżuri”).
(4)
Ir-reviżjoni ġiet mibdija fuq l-inizjattiva tal-Kummissjoni sabiex jiġi eżaminat jekk, bħala konsegwenza tat-tkabbir ta' l-Unjoni Ewropea fl-1 ta' Mejju 2004 (“it-Tkabbir”), ikunx xieraq li jiġu adattati l-miżuri.
(5)
Billi ċerta kwantità ta' importazzjonijiet tal-prodott konċernat li joriġina fiċ-Ċina hi preżentament suġġetta għal impenn ta' prezz għal volum speċifiku, ir-reviżjoni tal-miżuri ġiet mibdija sabiex ikun eżaminat jekk dan l-impenn, li kien imfassal abbażi ta' data għal Komunità ta' 15-il Stat Membru, għandux ikun adattat biex jieħu kont tat-Tkabbir.
3. Il-partijiet milquta mill-investigazzjoni
(6)
Il-partijiet kollha nteressati magħrufa mill-Kummissjoni, inklużi l-industrija Komunitarja, assoċjazzjonijiet ta' produtturi jew utenti fil-Komunità, esportaturi/produtturi fil-pajjiżi konċernati importaturi u l-assoċjazzjonijiet tagħhom u l-awtoritajiet pertinenti tal-pajjiżi konċernati kif ukoll partijiet interessati fl-għaxar Stati Membri ġodda li ngħaqdu ma' l-Unjoni Ewropea fl-1 ta' Mejju 2004 (“UE10”) kienu nfurmati bil-bidu ta' l-investigazzjoni u kienu mogħtija l-opportunità li jagħmlu magħrufa l-fehmiet tagħhom bil-miktub, li jippreżentaw informazzjoni u li jipprovdu prova ta' sostenn fil-limitu taż-żmien indikat fl-avviż tal-bidu. Il-partijiet kollha interessati li għamlu tali talba u li urew li kien hemm raġunijiet għala huma kellhom jingħataw widen ġew mogħtija udjenza.
(7)
F'dan ir-rigward, il-partijiet interessati li ġejjin taw il-fehmiet tagħhom:
(a)
Produttur Komunitarju:
-
Royal Philips Electronics, Eindhoven, Netherlands
(b)
Produtturi esportaturi:
-
Il-Kamra tal-Kummerċ taċ-Ċina, Beijing, ir-Repubblika tal-Poplu taċ-Ċina; li taġixxi għan-nom tal-produtturi esportaturi li ġejjin:
-
Haier Electrical Appliances Corporation Ltd,
-
Hisense Import & Export Co., Ltd,
-
Konka Group Co., Ltd,
-
Sichuan Changhong Electric Co. Ltd,
-
Skyworth Multimedia International (Shenzhen) Co., Ltd,
-
TCL King Electrical Appliances (HuiZhou) Co., Ltd,
-
Xiamen Overseas Chinese Electronic Co, Ltd,
B. IL-PRODOTT KONĊERNAT
(8)
Il-prodott konċernat hu riċevituri tat-televiżjoni bil-kulur bi skrin ta' qies djagonali ta' iktar minn 15,5 ċm, kemm jekk kumbinat fl-istess unitá ma' riċevitur ta' xandir bir-radju u/jew arloġġ jew le. Dan il-prodott hu bħalissa klassifikabbli bil-kodiċi NM ex 8528 12 52, 8528 12 54, 8528 12 56, 8528 12 58, ex 8528 12 62 u 8528 12 66.
Ċ. RIŻULTATI TA' L-INVESTIGAZZJONIJIET
1. Talbiet magħmula minn partijiet interessati
(9)
Il-Kamra tal-Kummerċ taċ-Ċina għall-Importazzjoni u l-Esportazzjoni ta' Makkinarju u Prodotti Elettroniċi (CCCME) li taġixxi għan-nom ta' kumpanniji li għalihom ġie mogħti l-impenn konġuntement maċ-CCCME issottomettiet li l-volum ta' l-importazzjonijiet li għalihom japplika l-impenn ta' prezz ġie stabbilit abbażi tal-proporzjon tal-konsum apparenti ta' l-UE ta' 15-il Stati Membru. Hija argumentat li għaldaqstant, l-impenn għandu jiġi rivedut sabiex jittieħed kont xieraq tas-suq ta' l-UE ta' 25 Stat Membru. Hi ddikjarat li reviżjoni bħal din kienet essenzjali sabiex tiġi evitata diskriminazzjoni favur esportaturi oħra tal-prodott konċernat lejn l-UE.
2. Kummenti riċevuti mill-Istati Membri
(10)
L-Istati Membri għamlu magħrufa l-opinjonijiet tagħhom u l-maġġoranza tagħhom jappoġġaw l-adozzjoni tal-miżuri sabiex jittieħed kont tat-Tkabbir.
3. Stima
(11)
Saret analiżi tad-data u l-informazzjoni disponibblili li kkonfermaw li l-volumi ta' importazzjoni tal-prodott konċernat miċ-Ċina fl-UE 10 kienu sinifikattivi. Billi l-volum ta' mportazzjonijiet suġġett għal impenn ta' prezz bħalissa fis-seħħ kien stabbilit abbażi ta' l-UE ta' 15-il Stat Membru, dan ma jieħux in kunsiderazzjoni l-effett taż-żieda fis-suq wara t-Tkabbir.
4. Konklużjoni
(12)
Meta tqis dak li ntqal hawn fuq, ġie konkluż li, sabiex jittieħed kont tat-Tkabbir, ikun xieraq li jkunu adottati miżuri sabiex ikun pprovdut għall-volum addizzjonali ta' mportazzjonijiet fis-suq ta' l-UE10.
(13)
Il-volum oriġinali ta' mportazzjonijiet suġġett għall-impenn ta' prezz għall-UE ta' 15-il Stat Membru ġie kkalkulat bħala ammont li qiegħed jikber li għandu jilħaq ċertu proporzjon ta' konsum apparenti fil-Komunitá għall-ħames sena ta' l-impenn. L-ammont ta' żieda fil-volum ta' importazzjonijiet soġġetti għall-impenn ta' prezz jista' jiġi kalkolat bl-istess metodu ta' kalkolu.
(14)
Għal dan l-iskop, hu kkunsidrat xieraq li l-Kummissjoni tista' taċċetta proposta għal impenn modifikat li jirrifletti s-sitwazzjoni wara t-Tkabbir abbażi tal-metodu deskritt fil-konsideranda 13,
ADOTTA DAN IR-REGOLAMENT:
Artikolu 1
Il-Kummissjoni tista' taċċetta proposta għal impenn modifikat li jżid il-volum ta' importazzjonijiet suġġett għall-impenn ta' prezz aċċettat permezz tad-Deċiżjoni 2002/683/KE fir-rigward ta' l-importazzjonijiet ta' riċevituri tat-televiżjoni bil-kulur li joriġinaw fir-Repubblika tal-Poplu taċ-Ċina. Iż-żieda għandha tiġi kkalkolata billi jintuża l-istess metodu ta' kalkolu li kien użat meta l-impenn ta' prezz oriġinali ġie stabbilit għall-UE ta' 15-il Stat Membru, li hu bħala ammont li qiegħed jikber li qiegħed jilħaq ċertu proporzjon ta' konsum apparenti fil-Komunità għall-ħames sena ta' l-impenn.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, nhar is-17 ta' Mejju 2004.